KOMISIJOS SPRENDIMAS
2006 m. balandžio 12 d.
iš dalies keičiantis Sprendimą 2003/135/EB dėl klasikinio kiaulių maro likvidavimo ir neatidėliotinos laukinių kiaulių vakcinacijos nuo klasikinio kiaulių maro tam tikrose Šiaurės Reino-Vestfalijos ir Reino krašto-Pfalco federalinių žemių teritorijose planų pratęsimo bei šių planų užbaigimo kitose Reino krašto-Pfalco federalinių žemių teritorijose (Vokietija)
(pranešta dokumentu Nr. C(2006) 1531)
(Tik tekstai vokiečių ir prancūzų kalbomis yra autentiški)
(2006/285/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalį ir 20 straipsnio 2 dalį,
kadangi:
(1)
Komisija 2003 m. vasario 27 d. priėmė Sprendimą 2003/135/EB dėl klasikinio kiaulių maro likvidavimo ir neatidėliotinos laukinių kiaulių vakcinacijos nuo klasikinio kiaulių maro Vokietijoje planų patvirtinimo federalinėse Žemutinės Saksonijos, Šiaurės Reino-Vestfalijos, Reino krašto-Pfalco ir Saro krašto žemėse (2), kaip vieną iš daugelio priemonių kovai su klasikiniu kiaulių maru.
(2)
Vokietija pranešė Komisijai, kad tam tikrose Šiaurės Reino-Vestfalijos teritorijose klasikiniu kiaulių maru susirgo laukinės kiaulės. Vokietija taip pat nurodė, kad šiose ir tam tikrose gretimose Reino krašto-Pfalco teritorijose buvo patvirtinti klasikinio kiaulių maro likvidavimo ir neatidėliotinos laukinių kiaulių vakcinacijos nuo klasikinio kiaulių maro planai.
(3)
Be to, Vokietija informavo Komisiją, kad tam tikrose Reino krašto-Pfalco teritorijose klasikinio kiaulių maro atvejų stipriai sumažėjo, ir klasikinio kiaulių maro likvidavimo bei neatidėliotinos laukinių kiaulių vakcinacijos nuo klasikinio kiaulių maro planai šiose teritorijose daugiau nebeturėtų būti vykdomi.
(4)
Todėl Sprendimą 2003/135/EB reikėtų tinkamai iš dalies pakeisti.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2003/135/EB priedas pakeičiamas šio sprendimo priedu.
2 straipsnis
Šis sprendimas skirtas Vokietijos Federacinei Respublikai ir Prancūzijos Respublikai.
Priimta Briuselyje, 2006 m. balandžio 12 d.